สุนัขทรงเลี้ยงของพ่อ เสร็จแล้วประติมากรรม คุณทองแดง ประดับพระเมรุมาศ
จากการที่กรมศิลปากร มอบหมายให้สำนักช่างสิบหมู่ ดำเนินการจัดสร้างประติมากรรมประดับพระเมรุมาศ ในงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช หนึ่งในประติมากรรมชิ้นสำคัญ คือ สุนัขทรงเลี้ยง คุณทองแดง ขนาดความสูง 70 ซม. อิริยาบถนั่งสองเท้าหลัง สองเท้าหน้ายืน โดยถูกกำหนดให้ตั้งประดับไว้ ที่ชั้น 4 ของพระเมรุมาศ บริเวณด้านข้างพระจิตกาธาน,ล่าสุด นายชิน ประสงค์ ข้าราชการบำนาญ อดีตผู้อำนวยการส่วนประติมากรรม กรมศิลปากร ผู้ปั้นประติมากรรมต้นแบบคุณทองแดง ได้นำสื่อมวลชนชมความคืบหน้าที่โรงปั้นส่วนตัว ที่ท่าอิฐ จ.นนทบุรี พบว่าประติมากรรมต้นแบบชิ้นสำคัญในพระราชพิธี ได้เสร็จสมบูรณ์แล้ว 100% โดยจุดเด่นที่เห็นได้ชัดเจนคือ การถ่ายทอดความเศร้าโศกไว้ที่แววตาของประติมากรรม ทั้งมีการประดับโบสีดำไว้ที่คอร่วมกับกระดิ่ง หางขนดหนึ่งทบครึ่ง และไฝที่หน้า,สำหรับในวันที่ 7 พ.ค.นี้ ทางสำนักช่างสิบหมู่ กรมศิลปากร ได้นัดหมายส่งช่างมาจัดทำแบบพิมพ์ประติมากรรมต้นแบบคุณทองแดง โดยในวันที่ 30 เม.ย. เจ้าของประติมากรรมจะมีการเปิดให้ประชาชนทั่วไปที่สนใจได้เข้าชม,นายชิน ยังกล่าวว่า ใช้เวลากว่า 3 เดือน จัดสร้างผลงานชิ้นนี้ สาระหลักสำคัญ ไม่เพียงต้องการให้เหมือนจริง แต่สร้างให้สื่อถึงจิตวิญญาณจริงๆ ที่มีในตัวคุณทองแดง และทำให้คุณทองแดงได้เป็นสุนัขทรงเลี้ยง ที่มีความผูกพันและใกล้ชิดกับในหลวง รัชกาลที่ 9 ที่สุด สำหรับการศึกษาและค้นหา หาความเป็นตัวตนของสุนัขทรงเลี้ยงครั้งนี้เป็นเรื่องที่ยาก ข้อมูลมาจากภาพถ่ายและเอกสารต่างๆ ประกอบกับการจินตนาการส่วนตัว โดยได้ถ่ายทอดอารมณ์ความรู้สึกเศร้าของคุณทองแดงไว้ที่แววตา ถ่ายทอดความสุภาพไว้ที่หู บริเวณหางม้วนแบบหนึ่งขดครึ่งตามแบบจริง มีปลอกคอแต่ปรับเป็นติดโบสีดำพร้อมกระดิ่งแทน เพื่อแสดงความอาลัย อีกส่วนสำคัญที่ยาก คือการสื่อให้คนที่เห็นรู้ทันทีว่า เป็นสุนัขเพศเมียโดยไม่ต้องบอก,ขณะนี้การค้นหาจิตวิญญาณคุณทองแดงได้เสร็จสิ้นแล้ว พร้อมสำหรับการทำพิมพ์ โดยจะมีช่างของสำนักช่างสิบหมู่ มาที่ทำพิมพ์ที่โรงปั้น เพื่อเปลี่ยนประติมากรรมต้นแบบให้เป็นประติมากรรมปูนปลาสเตอร์ ก่อนจะมีการตกแต่งปูนแล้วทำพิมพ์ยาง เพื่อส่งไปหล่อไฟเบอร์กลาสที่สนามหลวง เสร็จแล้วจะส่งมาทำสีที่โรงปั้น คาดในราวเดือนก.ค. น่าจะสมบูรณ์พร้อมนำขึ้นไปประดับบนพระเมรุมาศได้.
ประติมากรรมสุนัขทรงเลี้ยง คุณทองแดง ถ่ายทอดความเศร้าโศก เสร็จสมบูรณ์แล้ว 100% ประดับพระเมรุมาศงานพระราชพิธีถวายพระเพลิงพระบรมศพ
คุณทองแดง,ประติมากรรม,พระเมรุมาศ,สุนัขทรงเลี้ยง,พระบรมศพ